|  |
| --- |
| PATVIRTINTA |
| Klaipėdos miesto savivaldybės |
| tarybos   |
| sprendimu Nr.   |

**KLAIPĖDOS MIESTO SAVIVALDYBĖS**

**APLINKOS APSAUGOS PROGRAMOS (Nr. 05) APRAŠYMAS**

|  |  |
| --- | --- |
| **Biudžetiniai metai** | 2018-ieji metai |
| **Asignavimų valdytojai, kodai** | Urbanistinės plėtros departamentas, 4Investicijų ir ekonomikos departamentas, 5Miesto ūkio departamentas, 6 |
| **Programos pavadinimas** | **Aplinkos apsaugos programa** | **Kodas** | **05** |
| **Ilgalaikis prioritetas (pagal KSP)** | Tvari urbanistinė raida | **Kodas** | **II** |
| **Šia programa įgyvendinamas savivaldybės strateginis tikslas** | Kurti mieste patrauklią, švarią ir saugią gyvenamąją aplinką | Kodas | **02** |
| **Programos tikslas** | Siekti subalansuotos ir kokybiškos aplinkos Klaipėdos mieste | **Kodas** | **01** |
| **Tikslo įgyvendinimo aprašymas:****01 uždavinys. Tobulinti atliekų tvarkymo sistemą.***Komunalinių atliekų tvarkymo organizavimas.* Vykdant Klaipėdos miesto savivaldybės 2013–2020 m. atliekų tvarkymo planą, 2018 m. bus toliau teikiama viešoji komunalinių atliekų tvarkymo paslauga; plečiama pirminio rūšiavimo infrastruktūra, po pirminio rūšiavimo likusios mišrios komunalinės atliekos bus rūšiuojamos Klaipėdos regiono komunalinių atliekų mechaninio apdorojimo įrenginyje; po rūšiavimo likusios, netinkamos perdirbti ir turinčios energinę vertę komunalinių atliekos bus naudojamos energijai gauti; toliau atskirai bus surenkamos ir tvarkomos žaliosios, didžiosios atliekos bei kitos specifinės komunalinės atliekos; veiks didelių gabaritų atliekų surinkimo aikštelės, kuriose bus pradėta įgyvendinti paruošimui pakartotiniam naudojimui sistema. *Atliekų, kurių turėtojo nustatyti neįmanoma arba kuris nebeegzistuoja, tvarkymas*. Planuojama vykdyti neprižiūrimų miesto teritorijų tvarkymą – likviduoti apleistose teritorijose, prie negyvenamų pastatų, garažų susidariusius sąvartynus. Kasmet yra išvežama apie tūkstantį tonų stambiagabaričių, statybinių laužų, padangų ir biologiškai skaidžių atliekų. Numatoma surinkti ir utilizuoti Klaipėdos mieste susidarančias pavojingas atliekas (dienos šviesos lempas, gyvsidabrio turinčias atliekas, baterijas, galvaninius elementus, plastiko atliekas, padangas, avarijų metu susidariusius teršalus), taip pat sutvarkyti užterštą teritoriją Šilutės plente pagal parengtą tvarkymo planą. Šioje teritorijoje bus utilizuota mazuto iš 10 betoninių talpyklų, tam reikės išardyti talpyklas, iškasti ir išvežti (315 kv. m) užteršto grunto, bei surinkti statybinį laužą. Kaip ir kasmet, numatoma remti klaipėdiečių dalyvavimą visuotinėje talkoje „Darom“.*Visuomenės švietimo atliekų tvarkymo klausimais vykdymas.* Siekiant, kad Klaipėdos miesto savivaldybės teritorijoje susidarančių komunalinių atliekų kiekis mažėtų arba bent jau išliktų stabilus ekonominio augimo sąlygomis, norint skatinti efektyvų gamtinių ir kitų išteklių naudojimą, didinti komunalinių atliekų perdirbimo (įskaitant kompostavimo) ir naudojimo apimtį bei užtikrinti aplinkos apsaugos ir visuomenės sveikatos saugos reikalavimus atitinkantį komunalinių atliekų tvarkymą, bus vykdomos gyventojų informavimo priemonės. Klaipėdos miesto savivaldybė planuoja didinti AB Klaipėdos regiono atliekų tvarkymo centro įstatinį kapitalą, siekiant įgyvendinti projektą „*Komunalinių atliekų tvarkymo infrastruktūros plėtra Klaipėdos miesto, Skuodo ir Kretingos rajonų bei Neringos savivaldybėse“*. Projektas bus vykdomas bendrai su kitomis regiono savivaldybėmis. 2018 m. Klaipėdos mieste bus įrengta 268 pusiau požeminės ir 12 požeminių konteinerių aikštelių. Planuojama, kad vienoje aikštelėje bus įrengti mišrių komunalinių atliekų, antrinių žaliavų surinkimo konteineriai, dalyje aikštelių – ir žaliųjų atliekų surinkimo konteineriai. Įgyvendinant šį projektą planuojama nupirkti ir išdalyti individualius žaliųjų atliekų surinkimo konteinerius ir kompostavimo dėžės, skirtas individualioms valdoms. **02 uždavinys. Vykdyti gamtinės aplinkos stebėsenos ir gyventojų ekologinio švietimo priemones.***Klaipėdos miesto savivaldybės aplinkos monitoringo vykdymas* atliekamaspagal Klaipėdos miesto savivaldybės aplinkos monitoringo 2017–2021 m. programą. Klaipėdos mieste oro kokybė vertinama pagal oro taršos tyrimų duomenis stacionariose aplinkos oro kokybės matavimo stotyse, esančiose Bangų g. 7 ir Baltijos pr. 1. Bus tęsiami Klaipėdos miesto savivaldybės aplinkos stebėsenos matavimai: atliekami aplinkos oro matavimai 28 vietose, aplinkos triukšmo – 42 vietose, dirvožemio – 151 vietoje, paviršinių vandens telkinių – 10 vietų, biologinės įvairovės (paukščių – 20 vietų, varliagyvių – 20 vietų, augalijos (makrofitų) – 10 vietų), želdynų ir želdinių būklės – 26 vietose, šikšnosparnių – 58 vietose.*Visuomenės ekologinis švietimas*. Vykdant ekologinio švietimo funkciją, planuojama skleisti informaciją miestiečiams, moksleiviams, prenumeruojat laikraštį „Žaliasis pasaulis“ švietimo įstaigoms, bibliotekoms. *Strateginio triukšmo žemėlapio parengimas (atnaujinimas).* 2016 m. lapkričio 1 d. įsigaliojus Lietuvos Respublikos triukšmo valdymo įstatymo straipsnių pakeitimo nuostatoms, 2018 m. Klaipėdos miesto savivaldybė numato parengti (atnaujinti) Klaipėdos miesto triukšmo (kelių, geležinkelių, pramonės veiklos zonų) žemėlapius pagal dienos, vakaro, nakties ir paros rodiklius.*Detalus (instrumentinis) medžio būklės vertinimas* yra būtinas sprendžiant miesto gyvenamųjų rajonų ir viešųjų erdvių želdynų tvarkymo problemas. Nuo 2018 m. planuojama mieste kasmet ištirti po 200 medžių kamienų būklę (rizikos laipsnį) panaudojant nedestrukcinį metodą – akustinę tomografiją. Vieno medžio akustinė tomografija yra atliekama kamiene nuo šaknies kaklelio iki 3 m aukščio, o puvinio išplitimas skenuojamas dvejose vietose. Matavimo rezultatai bus pateikiami kamieno skersinio pjūvio tomografinių nuotraukų bei rašytinių išvadų pavidalu, suskirstant medžius į pavojingumo klases pagal jų būklę.**03 uždavinys. Prižiūrėti, saugoti ir gausinti miesto poilsio zonų gamtinę aplinką.***Sanitarinis vandens telkinių valymas*. Vykdant šią priemonę kasmet yra prižiūrima 17 vandens telkinių (281,9 km2), nuo kurių pakrančių ir plotų yra sistemingai šalinami įvairūs teršalai. Telkiniai pradedami valyti nuo balandžio mėn. ir valomi iki spalio mėn. apie 2 kartus per mėnesį. Gavus gyventojų skundų dėl užterštų vandens telkinių ar jų pakrančių, atliekamas papildomas telkinių valymas. *Helofitų (nendrių, švendrių) šalinimas iš vandens telkinių.* Atlikus aplinkos stebėseną, rekomenduota iš Žardės ir Draugystės tvenkinių nuolat šalinti priaugančius aukštaūgius helofitus (nendres, švendres), siekiant apsaugoti vandens telkinius nuo užžėlimo. Žardės tvenkinio (5609 kv. m) ir Draugystės tvenkinių (1000 kv. m) valymo darbai bus atliekami du kartus vasaros metu. *Vandens telkinių dugno valymas ir aplinkos apželdinimas.* Klaipėdos mieste vandens telkiniai yra apžėlę savaiminiais krūmais, vandens augalija, dalis vandens telkinių baigia užželti, aplinka nesutvarkyta. Kadangi vandens telkiniai yra šalia gyvenamųjų rajonų, todėl, juos išvalius ir sutvarkius, pagražėtų gyvenamoji teritorija, gyventojų laisvalaikis taptų kokybiškesnis. 2018 m. bus rengiami Žardės tvenkinio, šalia Žardės (Kuncų) piliakalnio esančio vandens telkinio bei Danės upės senvagės tvarkymo projektai, 2019 m. atliekami minėtų vandens telkinių valymo ir aplinkos tvarkymo darbai. *Miesto želdynų ir želdinių tvarkymas ir kūrimas.* Klaipėdos mieste bus vykdomi želdinių atnaujinimo ir gausinimo darbai. Planuojama pasodinti 160 vnt. naujų medžių tose vietose, kur yra rekonstruojamos gatvių ar šaligatvių dangos – Puodžių g., S. Daukanto g. tarp Herkaus Manto g. ir Bokštų g., J. Zauerveino g., Šaulių g., Puodžių g. skvere. Numatoma atnaujinti 1500 vnt. gyvatvorių magistralinėse gatvėse – Statybininkų pr., Šilutės pl. ir Minijos g., pasodinti naujų daugiamečių želdinių Jūrininkų pr. prie garso izoliacinių sienučių, sutvarkyti gyvenamųjų namų teritorijoje augančius tuopynus – Debreceno g. ir Statybininkų pr. bei atkurti sunykusius želdynus Poilsio parke.Siekiant užtikrinti eismo saugumą dviračių takuose, planuojama genėti daugiamečius augalus šalia dviračių takų – Labrenciškių gyvenamajame rajone, Draugystės parke, palei Minijos g., Kretingos g., Prano Lideikio g., Šiaurės rage, Danės krantinėje. 2018 m. bus užbaigtas *Sąjūdžio parko reprezentacinės dalies ir prieigų sutvarkymas.* Numatoma atnaujinti 2,8 ha teritorijos ploto – įrengti pėsčiųjų ir dviračių takus, apšvietimą, suformuoti aktyvaus ir pasyvaus poilsio zonas, suformuoti nedidelį tvenkinį, per pastarąjį ketinama nutiesti tiltelį. Sąjūdžio parke žadama įrengti ir vieną geriausių riedlentininkų, riedutininkų, BMX dviratininkų parkų Lietuvoje. 2017 m. planuojama parengti *Sakurų parko įrengimo teritorijoje tarp Žvejų rūmų, Taikos pr., Naikupės g. ir įvažiuojamojo kelio į Žvejų rūmus* techninį projektą. Per dvejus metus (iki 2019 m. pabaigos) prie Žvejų rūmų numatoma atnaujinti 1,1 ha teritorijos ploto – pasodinti japoniškų vyšnių – sakurų sodą, įrengti pėsčiųjų ir dviračių takus, suoliukus, šiukšlių dėžes, apšvietimą. Dar vieną parką ketinama įrengti šiaurinėje miesto dalyje – 9 hektarų teritorijoje Melnragėje, tarp Vėtros ir Nėgių gatvių. Dabar ten yra pušynas, auga savaime prižėlę krūmai. Parkas bus atnaujinamas įgyvendinant ES lėšomis iš dalies finansuojamą projektą „*Klaipėdos miesto bendrojo plano kraštovaizdžio dalies keitimas ir Melnragės parko įrengimas*“. Parko įrengimo darbų pabaiga numatoma 2019 m.Įgyvendinant Lietuvos Respublikos vidaus reikalų ministro 2016 m. vasario 12 d. įsakymu Nr. 1V-102 patvirtintą Klaipėdos miesto integruotą teritorijų vystymo programą, 2018 m. bus pradėti vykdyti dviejų parkų sutvarkymo darbai – Ąžuolyno giraitės (ES lėšomis iš dalies finansuojamas projektas „Ąžuolyno giraitės sutvarkymas, gerinant gamtinę aplinką ir skatinant aktyvų laisvalaikį ir lankytojų srautus“) ir Malūno parko (ES lėšomis iš dalies finansuojamas projektas „Malūno parko teritorijos sutvarkymas, gerinant gamtinę aplinką ir skatinant lankytojų srautus“). Darbų pabaiga numatoma 2020 m.*Dviračių takų plėtra*. 2018 m. bus vykdomas ES lėšomis iš dalies finansuojamas projektas „Dviračių tako nuo Paryžiaus Komunos g. iki Jono kalnelio tiltelio įrengimas“, numatoma nutiesti 1,935 km ilgio dviračių taką. Bus rengiami dar dviračių takų techniniai projektai – *dviračių ir pėsčiųjų tako* *Danės upės slėnio teritorijoje nuo Klaipėdos g. tilto iki miesto ribos (Purmalių piliakalnio)* ir *Minijos g. nuo Baltijos pr., Pilies g., Naujojoje Uosto g.* 2019 m. planuojama rengti *Pėsčiųjų ir dviračių tilto tarp Tauralaukio ir Žolynų kvartalo* įrengimo techninį projektą (*su galimybe restauruoti Klaipėdos geležinkelio stoties demontuotą pėsčiųjų tiltą*). Šiuo projektu bus siekiama pagerinti pėsčiųjų ir dviratininkų susisiekimą per Danės upę su Tauralaukio gyvenviete, kadangi planuojama Žolynų kvartale statyti naują mokyklą.*Pajūrio juostos priežiūra ir apsauga.* 2018 m. toliau tęsiama medinių laiptų ir takų, vedančių per apsauginį kopagūbrį, priežiūra, tvirtinami kopagūbriai, pinant tvoreles iš žabų. Planuojama kasmet tvarkyti medinius takus ir laiptus Klaipėdos miesto paplūdimiuose Smiltynėje, Melnragėje ir Giruliuose. **04 uždavinys. Mažinti aplinkos taršą vykdant infrastruktūros plėtros priemones.**Klaipėdos miesto savivaldybė (2018­–2019 m.) planuoja didinti AB „Klaipėdos vanduo“ įstatinį kapitalą, siekdama įgyvendinti 2014–2020 m. ES struktūrinių fondų lėšomis finansuojamą projektą *„Paviršinių nuotekų sistemų tvarkymas Klaipėdos mieste“.* Projekto vykdytoja – AB „Klaipėdos vanduo“. Įgyvendinant projektą, Klaipėdos mieste numatoma pastatyti paviršinių nuotekų tinklus, paviršinių nuotekų kolektorių ir paviršinių nuotekų valymo įrenginius ant išleistuvų į Malūno tvenkinį. Taip pat planuojama inventorizuoti ir įregistruoti dalį neapskaityto paviršinių nuotekų nuotakyno. Projektas prisidės prie Klaipėdos miesto gyvenamosios aplinkos patrauklumo didinimo, kadangi mažės miesto teritorijų užtvindymo rizika, gerės gamtinės aplinkos kokybė. Bus gerinamos susisiekimo sąlygos, mažinama asfalto paviršių ir (ar) pastatų pamatų išplovimo rizika. Šiam projektui planuojama panaudoti 6,2 mln. eurų ES struktūrinių fondų lėšų. 2018 m. planuojama parengti techninius projektus ir pradėti paviršinių nuotekų statybos darbus.Klaipėdos miesto savivaldybės tarybos 2016 m. balandžio 28 d. sprendimu Nr. T2-116 pritarta dalyvauti 2014–2020 m. ES fondų finansuojamame projekte „*Oro taršos kietosiomis dalelėmis mažinimas, atnaujinant gatvių priežiūros ir valymo technologijas“.* Projekto tikslas – mažinti Klaipėdos miesto oro taršą kietosiomis dalelėmis, siekiant užtikrinti, kad jų koncentracija aplinkos ore neviršytų žmogaus sveikatai pavojingų aplinkos oro užterštumo lygių. 2018 m. planuojama įsigyti 8 modernias gatvėms ir šaligatviams valyti skirtas transporto priemones, atitinkančias kietųjų dalelių surinkimo efektyvumo standartus. Vykdant projektą, visuomenę numatoma informuoti apie galimybes gyventojams prisidėti prie aplinkos oro taršos mažinimo, aplinkos oro kokybės gerinimo ir galimas neatsakingo elgesio pasekmes. |
| **01 tikslo rezultato vertinimo kriterijai** |
| Kriterijaus pavadinimas, mato vnt. | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metai |
| 2017(faktas) | 2018 | 2019 | 2020 |
| Rūšiuojamų komunalinių atliekų dalis (proc.) nuo visų surinktų atliekų kiekio per metus | Miesto ūkio departamentas | 17 | 17 | 20 | 23 |
| Surinktų perdirbti antrinių žaliavų dalis (proc.) nuo visų buityje susidariusių surinktų atliekų per metus | Miesto ūkio departamentas | 5 | 7 | 9 | 11 |
| Energinę vertę turinčių atliekų, panaudojamų energijai išgauti, dalis (proc.) nuo visų buityje susidariusių surinktų atliekų per metus | Miesto ūkio departamentas | 77 | 77 | 75 | 73 |
| Dienų skaičius, kai viršijamos ribinės teršalų (KD10) vertės, per metus | Miesto ūkio departamentas | <35 | <35 | <35 | <35 |
| Dviračių takų ilgis, km | Miesto ūkio departamentas | 113,2 | 120 | 130 | 140 |
| **Galimi programos vykdymo ir finansavimo variantai:**Klaipėdos miesto savivaldybės aplinkos apsaugos rėmimo specialiosios programos, savivaldybės biudžeto, paskolos, valstybės, Europos Sąjungos paramos bei kitos lėšos |
| **Klaipėdos miesto savivaldybės 2013–2020 metų strateginio plėtros plano dalys, susijusios su vykdoma programa:**2.1.2 uždavinys. Įdiegti darnaus judumo principus susisiekimo sistemoje.2.1.3 uždavinys. Efektyviai naudoti ir vystyti inžinerinę infrastruktūrą.2.3.1 uždavinys. Užtikrinti tvarų kraštovaizdžio vystymą.2.3.3 uždavinys. Vykdyti prevencines aplinkosaugos priemones |

Priedas – 2018–2020 m. Klaipėdos miesto savivaldybės aplinkos apsaugos programos(Nr. 05) tikslų, uždavinių, priemonių, priemonių išlaidų ir produkto kriterijų suvestinė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_